《宾旸来饮秀山予醉小跌次韵为吴体》
元代·方回

无冰为水柘为浆，深入醉乡心自凉。
微官误身鱼中饵，俗士缚礼龟搘床。
未妨卖书笑杜甫，宁能食乳羡张苍。
颠崖仆树幸无损，当复与君浮万觞。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。